钦定古今图书集成/历象汇编/乾象典/第038卷 > 荆川稗编 > 《月轩序》明·庄㫤
## 钦定古今图书集成/历象汇编/乾象典/第038卷 > 荆川稗编 > 《月轩序》明·庄㫤

安仁艾君叔明，号月轩。夫月也，有诗人之月，有文人
之月，有诗颠酒狂之月，有自得性天之月。韩昌黎《盛
山十二诗序》谓：“追逐云月”，文人之月也。杜子美诗谓
“思家步月青霄立”，诗人之月也。李太白“捉月采石”，而
其诗又谓“醉起步溪月”，诗颠酒狂之月也。黄山谷谓
“周茂叔人品甚高，其人如光风霁月，自得于性天者”
之月也。夫诗文人之月，无所真得，无所真见，口耳之
月也。诗颠酒狂之月，醉生梦死之月也。惟周茂叔之
月，寂乎其月之体，感乎其月之用，得夫性天之妙，而
见夫性天之真，自有不知其我之为月，而月之为我
也。所谓曾点之浴沂，孔子之“老安少怀”，二程子之“吟
风弄月，傍柳随花”，朱紫阳之“千葩万蕊争红紫”者是
已。盖与天地万物为一体者也，上下与天地同流者也，所谓圣贤之月也。叔明之月，果何月哉？叔明深于
地理学，每以蔡牧堂自负，非得地理之性天者不能。
嗟夫，人之性天，何往不在？牧堂之性天，岂异于叔明
之性天，叔明之性天，岂异于茂叔之性天哉？叔明于
吾茂叔之性天，不知果真得否也？叔明往来余溪山
雨阁最久，要之当亦有得也。人凡有叩叔明之“性天”
于青囊者，不以曾、杨、廖、赖之专，而视叔明可已。凡厚
叔明者，有《诗月轩》，而某于叔明尤厚，遂为之引。